Camp Nou

Camp Nou (wat in Katalaans “Nuwe veld” beteken), amptelik Spotify Camp Nou om borgskapsredes, en dikwels as Nou Camp genoem, is ’n stadion in Barcelona en die tuiste van die La Liga-klub FC Barcelona sedert die opening daarvan in 1957. Dit ondergaan tans herbou en opgradering, en met ’n beplande verhoogde sitplekvermoë van 105 000 sal dit die grootste stadion in terme van sitplekvermoë in Spanje en Europa wees, die tweede grootste sokkerstadion en die vyfde grootste stadion wêreldwyd.

Camp Nou het twee Europese Beker/Champions League-eindstryde in 1989 en 1999 aangebied, twee Bekerwennersbeker-eindstryde, vier Inter-Cities Fairs Cup-eindwedstryde, vyf UEFA Superbeker-wedstryde, vier Copa del Rey-eindstryde, twee Copa de la Liga-eindstryde, en een-en-twintig Supercopa de España-eindstryde. Dit het ook vyf wedstryde by die 1982 FIFA Wêreldbeker aangebied (insluitend die openingswedstryd), die helfte van die vier wedstryde by die 1964 Europese Nasiesbeker, en die sokkertoernooi se eindstryd by die 1992 Olimpiese Somerspele.

Die opknapping van die stadion het ná die einde van die 2022/2023-seisoen begin en voltooiing van al die opknappings is geskeduleer vir Junie 2026.

 Geskiedenis 

 Bouwerk en opening 

Die bou van Camp Nou het op 28 Maart 1954 begin omdat Barcelona se vorige stadion, Les Corts, nie verder uitgebrei kon word nie. Die klub wou oorspronklik die nuwe stadion Estadi del Barcelona noem, maar die naam Camp Nou (“nuwe veld”) het gou gewilder geword. Die aankoms van die sterspeler László Kubala in 1950 het die behoefte aan ’n groter stadion verder versnel.

Teen 1953–1954 is die projek herbegin onder president Francesc Miró-Sans, en die eerste steen is seremonieel gelê met duisende ondersteuners teenwoordig. Die bouwerk was duurder en langer as beplan. Die stadion is op 24 September 1957 ingewy tydens ’n groot seremonie met sowat 90 000 mense. Die ontwerp is deur Francesc Mitjans, Josep Soteras en Lorenzo García-Barbón gedoen, en is deels geïnspireer deur De Kuip in Rotterdam.

Elektroniese telborde is in 1975 geïnstalleer.

Op 6 Junie 1976 het die Katalaanse nasionale span (nie deur FIFA erken nie) die einde van die Franco-era gemerk met ’n vriendskaplike wedstryd teen die Sowjetunie by Camp Nou. 

 Uitbreidings en belangrike gebeurtenisse 

Camp Nou se kapasiteit het oor die jare baie verander: dit het met sy opening 106 146 mense gehou, en vir die 1982 FIFA-Wêreldbeker is dit tot 121 401 vergroot. In die 1990’s is die veld verlaag, staanplekke verwyder en moderne fasiliteite bygevoeg. In 2001 het klublede amptelik gestem om die stadion se gewilde naam, Camp Nou, die amptelike naam te maak. Dit het talle groot wedstryde aangebied, insluitend:

 die 1982 Wêreldbeker se opening en verskeie wedstryde.
 die 1972 Bekerswenner-eindstryd tussen Glasgow Rangers en Dynamo Moskou (3–2), asook die Europese Kampioene-eindstryde in 1989 (Milan–FCSB, 4–0) en 1999 (Manchester United–Bayern München, 2–1).
 die 1992 Olimpiese Spele se sokkereindstryd tussen Spanje en Pole (3–2) met die Spaanse koning Juan Carlos I op die ere-tribune.
 Barcelona se rekordbywoning van 120 000 teen Juventus op 5 Maart 1986.
 In 2022 het Barcelona die hoogste bekende bywoning vir vrouesokker sedert die 1971 Vroue-Wêreldbekerfinale behaal. 91 553 en 91 648 toeskouers het onderskeidelik teenwoordig gewees toe Barcelona teen Real Madrid en Wolfsburg in die Vroue-Champions League gespeel het.

 Gebeurtenisse anders as sokker 
Camp Nou is ook vir ander doeleindes as sokker gebruik en gasheer dikwels groot konserte. Sommige noemenswaardige hoëprofiel-optredes sluit in:
 Pous Johannes Paulus II het op 17 November 1982 ’n mis by Camp Nou gehou vir meer as 121 500 mense, ter viering van sy aanstelling as ereburger van Barcelona.
 Julio Iglesias het op 5 September 1983 en 8 September 1988 konserte by Camp Nou gehou.
 Bruce Springsteen het op 3 Augustus 1988 hier opgetree tydens sy Tunnel of Love Express-toer voor 90 000 aanhangers. Hy het teruggekeer op 19 en 20 Julie 2008 tydens sy Magic-toer, en weer op 16 Mei 2016 tydens The River-toer.
 Op 9 Augustus 1988 het Michael Jackson by Camp Nou opgetree voor 95 000 aanhangers tydens sy Bad World Tour.
 Op 10 September 1988 het die Human Rights Now!-liefdadigheidskonsert, georganiseer deur Amnestie Internasionaal ter ondersteuning van menseregte, plaasgevind, met optredes deur onder andere Bruce Springsteen, Sting, Peter Gabriel, Youssou N'Dour, Tracy Chapman, and El Último de la Fila. 

 ’n Konsert deur die Drie Tenore – Josep Carreras, Plácido Domingo and Luciano Pavarotti – is op 13 Julie 1997 by Camp Nou gehou.
 U2 het drie keer by Camp Nou opgetree: die eerste keer op 7 Augustus 2005 tydens hul Vertigo-toer voor ’n uitverkoopte gehoor van 81 269 mense. Die tweede en derde optredes was op 30 Junie en 2 Julie 2009 tydens hul U2 360°-toer, met ’n totale gehoor van 182 055 mense. Die encores van “I’ll Go Crazy If I Don’t Go Crazy Tonight” tydens die tweede 2009-konsert is vir die musiekvideo van die enkelsnit opgeneem.

Op 4 November 2014 het die Ligue Nationale de Rugby (LNR), wat die professionele rugbyliga’s in Frankryk bestuur, aangekondig dat die Top 14-finaal van 2015–16 op 24 Junie 2016 by Camp Nou gehou sou word. Die wedstryd het uiteindelik ’n gehoor van 99 124 mense gelok, wat ’n nuwe rekord gestel het vir bywoning by ’n binnelandse rugbywedstryd.

Op 18 Mei 2019 is die eerste Super League-wedstryd in Spanje by Camp Nou aangebied. Die Catalans Dragons het die Wigan Warriors met 33–16 verslaan. Hierdie wedstryd het ’n bywoningsrekord vir die Super League opgestel vir ’n gewone seisoenwedstryd buite Magic Weekend, met 31 555 toeskouers.

 Opknapping 2023–2026 

Barcelona het planne aangekondig om Camp Nou te moderniseer en die kapasiteit tot 105 000 te verhoog. ’n Ontwerp deur die Britse argitek Norman Foster is in 2007 gekies, maar die 2008-finansiële krisis het die projek vir jare vertraag. ’n Nuwe plan is in 2014 aanvaar om die bestaande stadion te moderniseer eerder as om ’n nuwe een te bou, teen ’n beoogde koste van sowat €600 miljoen.

Opknappingswerk het uiteindelik op 1 Junie 2023 begin, met finale voltooiing beplan vir Junie 2026. Terwyl die bouwerk voortgaan, het Barcelona by die Olimpiese stadion, Estadi Olímpic Lluís Companys gespeel. Die klub beplan om laat 2025 na Camp Nou terug te keer, aanvanklik met ’n beperkte kapasiteit.

Camp Nou is geskeduleer om wedstryde tydens die 2030 Wêreldbeker aan te bied, en moontlik selfs die eindstryd.

 Verwysings 

Kategorie:Barcelona
Kategorie:Sokkerstadions in Spanje
Kategorie:FIFA Wêreldbekerstadions